אלפרד מור סקיילס

אלפרד מור סקיילס (באנגלית: Alfred Moore Scales; ) היה קצין שלחם בצבא הקונפדרציה במלחמת האזרחים האמריקאית ופוליטיקאי אמריקאי מקרוליינה הצפונית, איש המפלגה הדמוקרטית, שכיהן כחבר בית הנבחרים של קרוליינה הצפונית ב-1852 ובשנים 1856–1857, כחבר בית הנבחרים של ארצות הברית בשנים 1857–1859 ובשנים 1875–1884, וכמושל קרוליינה הצפונית ה-45 בשנים 1885–1889.
ראשית חייו
אלפרד מור סקיילס נולד בריידסוויל  שבמחוז רוקינגהאם שבקרוליינה הצפונית, כבנם של רוברט הנרי סקיילס ושל ג'יין ואט (לבית בת'אל) סקיילס. הוא גדל באחוזת מלברי איילנד . לאחר שלמד בבית ספר פרסביטריאני, במכון קולדוול ובאוניברסיטת קרוליינה הצפונית בצ'אפל היל, עסק סקיילס לזמן מה בהוראה. בהמשך הוא למד משפטים בהדרכתם של השופטים ויליאם ה. בטל  ותומאס סטל , ולאחר מכן פתח משרד עורכי דין במדיסון . בעת לימודיו באוניברסיטת קרוליינה הצפונית הוא היה חבר באגודות הדיאלקטיות והפילנתרופיות.
ראשית הקריירה הפוליטית
ב-1852 נבחר סקיילס כפרקליט המחוז. ב-1852 ובשנים 1856–1857 הוא כיהן כחבר בית הנבחרים של קרוליינה הצפונית, ובמהלכם היה יושב ראש ועדת הכספים של הבית. ב-1854 הוא ניסה להיבחר ללא הצלחה על מושב בבית הנבחרים של ארצות הברית כאשר התמודד כמועמד המפלגה הדמוקרטית במחוז בחירה שהיה מעוז ויגי. ב-1856 עלה בידו להיבחר לבית הנבחרים, אך שנתיים לאחר מכן נוצח. לאחר מכן ועד אביב 1861 הוא שימש כפקיד וכמנהל של בית המשפט לדיני היושר של מחוז רוקינגהאם. בבחירות לנשיאות של 1860 הוא היה חבר בחבר האלקטורים והצביע בעד ג'ון ברקינרידג', ולאחר מכן היה מעורב בדיונים על פרישת קרוליינה הצפונית מהאיחוד.
מלחמת האזרחים
כל שירותו של סקיילס במלחמת האזרחים האמריקאית היה במסגרת  בפיקודו של הגנרל רוברט אדוארד לי. זמן קצר לאחר שיצאה הקריאה לגיוס, הוא התנדב לשרת כטוראי בכוחות של קרוליינה הצפונית, אך זמן קצר לאחר מכן הוא מונה כקפטן בפלוגה H של רגימנט הרגלים ה-13 של קרוליינה הצפונית, וב-14 בנובמבר 1862 הוא נבחר להחליף את ויליאם דורסי פנדר  כקולונל של הרגימנט. הוא היה מעורב ב, ב, במערכת חצי האי, ובקרבות שבעת הימים. לאחר קרב גבעת מלוורן  ביולי 1862 קרס סקיילס מרוב תשישות, ואף היה על סף המוות. הקצין הממונה עליו, בריגדיר גנרל סמואל גרלנד הבן  ציין בדוח שלו שסקיילס "בלט בהתנהלותו הטובה. הוא תפס את דגל הגדוד שלו ברגע קריטי בקולד הארבור והתקדם לחזית, קרא לרגימנט ה-13 לעמוד לצידם, ובכך החזיר את הביטחון ושמר על אנשיו בעמדותיהם". עד נובמבר אותה שנה החלים סקיילס, כך שהוא החמיץ את קרב בול ראן השני ואת קרב אנטיאטם, אך שב בזמן כדי להשתתף בקרב פרדריקסברג וב.

במהלך חורף 1862–1863 נשא סקיילס בן ה-35 את קייט הנדרסון בת ה-18, שהייתה בת למשפחה מכובדת ממחוז גסטון שבקרוליינה הצפונית.

בקרב פרדריקסברג בדצמבר 1862 קיבל סקיילס באופן זמני את הפיקוד על בריגדה לאחר שהגנרל פנדר נפצע בקרב. פנדר העביר אליו את הפיקוד במהלך תקיפה של צבא האיחוד, באומרו, "גרש את הנבלים האלו". סקייסל הורה מיד למייג'ור סי. סי. קול מהרגימנט ה-22 של קרוליינה הצפונית להכות באויב, ועל פי דיווחו של א. פ. היל  הפעולה נעשתה היטב.

במאי 1863 השתתף סקיילס בקרב צ'נסלורסוויל, בו הוא נפצע בירכו, והמשיך בלחימה עד שאיבוד דם אילץ אותו לפרוש. על הרגימנט שלו אמר פנדר, "אין לי מה לומר לכם אלא להציג אתכם כמי שמילאו את חובתכם, אומץ ליבכם ותעוזתכם". בדוח הרשמי שלו התייחס פנדר לסקיילס כ"אדם גיבור כפי שניתן למצוא בשירות".
קרב גטיסברג

בעת שהחלים בביתו, קודם סקיילס לדרגת בריגדיר גנרל ב-13 ביוני 1863, ועם שובו לשירות הוא מונה לפקד על הבריגדה של פנדר, שקודם לפקד על הדיוויזיה הקלה של היל. ביום הלחימה הראשון בקרב גטיסברג עם הדיוויזיה של פנדר, הייתה זו המתקפה של הבריגדה שלו שסייעה לפתוח את הנתיב עבור הבריגדה של אבנר מ. פרין  לטובת פריצת קווי צבא האיחוד ברכס סמינרי , ואילץ את האויב לסגת לגבעת בית הקברות .

במהלך מתקפה זו, ספגה הבריגדה של סקיילס אבדות קשות. הוא לחם באופן אישי בגבורה, ונפצע קשה ברגלו מרסיס פגז ברכס סמינרי. למעט שניים, נהרגו או נפצעו כל קציני השדה של הבריגדה שלו, והבריגדה, שכוחה צומצם עקב האבדות בצ'נסלורסוויל, איבדה כמעט 550 מתוך 1,350 איש שהשתתפו בקרב.

ביום הקרב השני עסקה הבריגדה רק בהתנגשויות משניות, אך ביום הקרב השלישי הם השתתפו במתקפה של פיקט . מחצית מהדיוויזיה של פנדר, הבריגדות של ג'יימס ליין  ושל סקיילס, התקדמו בתקיפה יחד עם הדיוויזיות של ג'ורג' פיקט ושל ג'. ג'ונסטון פטיגרו . מאחר שפנדר נפצע, הועברו שתי הבריגדות שתחת פיקודו למייג'ור גנרל אייזק טרימבל . בשל פציעתו של סקיילס, הפיקוד על הבריגדה שלו הועבר במהלך המתקפה לקולונל ויליאם לי ג'. לורנס . מרכיבים של הבריגדה היו בין הכוחות של הקונפדרציה שהתקדמו לעמדות הקדמיות ביותר במתקפה הבלתי מוצלחת.

כשפנדר לצידו, הועבר סקיילס בחזרה לווירג'יניה באמבולנס, ולאחר שהושאר בווינצ'סטר , הוא החלים כדי שיוכל לשוב לשירות. עם זאת, פנדר נפטר מפצעיו.
לאחר גטיסברג
לאחר שובו לשירות, השתתף סקיילס במערכות של ארמיית צפון וירג'יניה ב-1864, כולל , , ו. בשל פציעותיו הקודמות שלא החלימו, יצא סקיילס לחופשת החלמה בביתו לקראת תום המלחמה, ושם הוא שהה כאשר הארמייה נכנעה בקרב אפומטוקס. ב-22 ביוני 1865 הוא ביקש חנינה בראלי, וב-18 ביוני 1866 היא הוענקה לו.
לאחר המלחמה
לאחר המלחמה שב סקיילס לעסוק בעריכת דין. ב-1874 הוא נבחר שוב לבית הנבחרים של ארצות הברית, ונבחר שוב לעוד ארבעה קונגרסים רצופים. ב-1884 הוא נבחר כמושל קרוליינה הצפונית לאחר שהביס את טייר יורק בהפרש של יותר מ-22,000 קולות. במהלך תקופת כהונתו כמושל הורחבה רשת מסילות הברזל. הוא קרא להארכת שנת הלימודים בבתי הספר, ולהעסקתם של מורים טובים יותר, והציע שיתרת הכספים של המדינה אצל הממשלה הפדרלית תשמש להשלמת תקציב מערכת החינוך. עם תום כהונתו ב-1888, עקב הגבלת כהונה, הוא פרש באופן זמני מהפוליטיקה, וסירב כמה פעמים להתמודד שוב על מושב בבית הנבחרים. מיד לאחר תום כהונתו כמושל הוא נבחר כנשיא בנק פידמונט בגרינסבורו, ושימש בתפקיד עד מותו.

מותו
בריאותו של סקיילס לא השתפרה לאחר שסיים את כהונתו כמושל. הוא אובחן כחולה במחלת כליות שהשפיעה על מוחו בחודשי חייו האחרונים, והוא היה בהכרה לסירוגין רק בזמנים קצרים.

אלפרד מור סקיילס נפטר בגרינסבורו ב-9 בפברואר 1892. הוא נטמן בבית הקברות גרין היל שבעיר.

המבנה ששימש את משרד עורכי הדין שלו במדיסון , הוכנס ב-1982 אל המרשם הלאומי של מקומות היסטוריים.
לקריאה נוספת
 Sobel, Robert, and John Raimo, eds. Biographical Directory of the Governors of the United States, 1789–1978, Vol. 3, Westport, Conn.; Meckler Books, 1978, pp. 1143-1144.

קישורים חיצוניים

 אלפרד מור סקיילס באתר אגודת המושלים הלאומית 

 אלפרד מור סקיילס באנציקלופדיה של קרוליינה הצפונית 
 אלפרד מור סקלייס באתר The Political Graveyard 


הערות שוליים

קטגוריה:מושלי קרוליינה הצפונית
קטגוריה:מושלי מדינות ארצות הברית מהמפלגה הדמוקרטית
קטגוריה:חברי בית הנבחרים של ארצות הברית מקרוליינה הצפונית
קטגוריה:חברי בית הנבחרים של ארצות הברית מטעם המפלגה הדמוקרטית
קטגוריה:חברי האספה הכללית של קרוליינה הצפונית
קטגוריה:גנרלים בצבא הקונפדרציה
קטגוריה:בוגרי אוניברסיטת קרוליינה הצפונית בצ'אפל היל
קטגוריה:עורכי דין אמריקאים במאה ה-19
קטגוריה:אמריקאים שנולדו ב-1827
קטגוריה:אמריקאים שנפטרו ב-1892